Πρόταση ΚΑΝΟΝΙΣΜΟ ΤΟΥ ΣΥΜΒΟΥΛΙΟΥ περί τροποποιήσεως του κανονισμού (ΕΚ) αριθ. 384/96 για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

ΕΠΑΝΕΞΕΤΑΣΗ ΤΟΥ ΚΑΘΕΣΤΩΤΟΣ ΑΝΤΙΝΤΑΜΠΙΝΓΚ ΠΟΥ ΕΦΑΡΜΟΖΕΤΑΙ ΣΤΗ ΡΩΣΙΑ ΚΑΙ ΤΗΝ ΚΙΝΑ ΚΑΙ ΠΡΟΤΑΣΗ ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ ΓΙΑ ΤΗΝ ΤΡΟΠΟΠΟΙΗΣΗ ΤΟΥ ΚΑΝΟΝΙΣΜΟΥ (ΕΚ) ΑΡΙΘ. 384/96 ΤΟΥ ΣΥΜΒΟΥΛΙΟΥ

1. Προοίμιο

Τον Απρίλιο του 1998, η Επιτροπή και το Συμβούλιο συμφώνησαν ότι το ειδικό καθεστώς αντιντάμπινγκ που εφαρμόζεται για την Ρωσία και την Κίνα, καθώς και η μεταχείριση άλλων χωρών που κατατάσσονται στις χώρες που δεν έχουν οικονομία αγοράς σε ότι αφορά το αντιντάμπινγκ, θα επανεξετασθεί μέσα στο 2000.

Το παρών έγγραφο παραθέτει τα αποτελέσματα αυτής της επανεξέτασης και εξυπηρετεί ως Αιτιολογική Έκθεση πρότασης Κανονισμού του Συμβουλίου περί τροποποιήσεως του Κανονισμού (ΕΚ) αριθ. 384/96 για την άμυνα κατά εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας.

2. Συνοπτικη εκθεση

1. Τον Απρίλιο του 1998, το Συμβούλιο τροποποίησε τον βασικό κανονισμό αντιντάμπινγκ με σκοπό να δώσει τη δυνατότητα, κατά περίπτωση, στις μεμονωμένες ρωσικές και κινεζικές εταιρείες να αποδείξουν ότι λειτουργούν υπό συνθήκες οικονομίας της αγοράς σύμφωνα με συγκεκριμένα κριτήρια που καθορίζονται στη νομοθεσία. Στις περιπτώσεις που μπορούν οι εταιρείες αυτές να αποδείξουν ότι λειτουργούν υπό τις συνθήκες αυτές, ο υπολογισμός του ντάμπινγκ για τις εν λόγω εταιρείες βασίζεται στις τιμές και το κόστος που εφαρμόζονται στην εγχώρια αγορά τους. Με την τροποποίηση που επήλθε, δεν αποδόθηκε πλήρως ο χαρακτηρισμός της οικονομίας της αγοράς στη Ρωσία και την Κίνα και η αρχή της ανάλογης χώρας εξακολουθεί να εφαρμόζεται για τις εταιρείες των εν λόγω χωρών που δεν πληρούν τα κριτήρια για την υπαγωγή τους σε καθεστώς χώρας με οικονομία της αγοράς. Η τροποποίηση άρχισε να ισχύει την 1η Ιουλίου 1998.

2. Η μεταχείριση αυτή διαφέρει από τη μεταχείριση που επιφυλάσσεται σε άλλες χώρες χωρίς οικονομία της αγοράς. Στις διαδικασίες αντιντάμπινγκ τις σχετικές με τις χώρες αυτές, πραγματοποιείται ένας μόνο υπολογισμός ντάμπινγκ για τη χώρα στο σύνολό της με τη σύγκριση των τιμών εξαγωγής της και της κανονικής αξίας που καθορίζεται με βάση τα στοιχεία που προέρχονται από εταιρείες τρίτης χώρας με οικονομία της αγοράς, δηλαδή την ανάλογη χώρα. Η κανονική αξία καθορίζεται με βάση ανάλογη αγορά με σκοπό να εξουδετερωθεί η στρέβλωση των τιμών του κόστους που συνεπάγεται η κρατική παρέμβαση σε χώρα χωρίς οικονομία της αγοράς.

3. Στην περίπτωση της Ρωσίας και της Κίνας, η νομοθεσία τροποποιήθηκε σε απάντηση στις διεξαγόμενες μεταρρυθμίσεις στις χώρες αυτές και σε συνάρτηση με το γεγονός ότι ορισμένες ρωσικές και κινεζικές επιχειρήσεις λειτουργούν υπό συνθήκες οικονομίας της αγοράς και, επομένως, οι τιμές και το κόστος τους μπορούν να χρησιμοποιηθούν κατάλληλα για τον υπολογισμό της κανονικής αξίας.

4. Η Επιτροπή και το Συμβούλιο είχαν συμφωνήσει να υποβάλουν σε επανεξέταση το εν λόγω ειδικό καθεστώς μετά από περίοδο λειτουργίας δύο ετών, καθώς και να εξετάσουν την κατάσταση άλλων χωρών που κατατάσσονται επί του παρόντος στις χώρες χωρίς οικονομία της αγοράς.

5. Από τον Ιούλιο του 1998 έως σήμερα, μικρό μόνο ποσοστό των εταιρειών που ζήτησαν να υπαχθούν σε καθεστώς χώρας με οικονομία της αγοράς κατόρθωσαν να αποδείξουν το βάσιμο των ισχυρισμών τους, δηλαδή λίγο περισσότερο από το 10%. Ωστόσο, τούτο δεν οφείλεται τόσο σε υπερβολική αυστηρότητα των κριτηρίων για μια τέτοια μεταχείριση όσο στην οικονομική κατάσταση της Ρωσίας και της Κίνας. Πράγματι, η πείρα αποδεικνύει ότι τα κριτήρια αυτά αποτελούν ικανοποιητικό πλαίσιο αναφοράς για να αξιολογηθεί κατά πόσον μια εταιρεία λειτουργεί σε πλαίσιο οικονομίας της αγοράς.

6. Όσον αφορά την οικονομική κατάσταση στη Ρωσία και την Κίνα, αν και διαπιστώνεται και στις δύο χώρες σχετική επιβράδυνση της διαδικασίας οικονομικής μεταρρύθμισης, αμφότερες οι χώρες εξακολουθούν να σημειώνουν πρόοδο. Είναι επίσης σαφές ότι τόσο η μία όσο και η άλλη χώρα πρέπει να διανύσουν ακόμη πολύ δρόμο για να μπορέσουν να θεωρηθούν ως χώρες με οικονομία της αγοράς. Εξάλλου, το ίδιο το ειδικό καθεστώς συμβάλλει στο να δοθεί σχετική ώθηση στη διαδικασία μεταρρύθμισης που έχει αναληφθεί στις δύο αυτές χώρες. Για τους λόγους αυτούς, κρίνεται σκόπιμο να συνεχιστεί να εφαρμόζεται το καθεστώς αυτό στις διαδικασίες αντιντάμπινγκ που αφορούν τη Ρωσία και την Κίνα.

7. Κατά την επανεξέταση της κατάστασης άλλων χωρών που κατατάσσονται επί του παρόντος μεταξύ των χωρών χωρίς οικονομία της αγοράς με σκοπό την προσαρμογή της μεταχείρισης που τους επιφυλάσσεται στο πλαίσιο των διαδικασιών αντιντάμπινγκ, οι χώρες αυτές είναι δυνατόν να καταταγούν σε τρεις ομάδες. Η Ουκρανία, το Βιετνάμ και το Καζακστάν σε μία ομάδα, οι χώρες που κατατάσσονται επί του παρόντος μεταξύ των χωρών χωρίς οικονομία της αγοράς για τις διαδικασίες αντιντάμπινγκ αλλά οι οποίες είναι μέλη του ΠΟΕ στη δεύτερη π.χ η Γεωργία το Κιργιζιστάν και η Μογγολία και οι λοιπές χώρες χωρίς οικονομία της αγοράς στην τρίτη ομάδα. Λαμβανομένων υπόψη του επιπέδου των οικονομικών μεταρρυθμίσεων στην πρώτη ομάδα και, όσον αφορά τη δεύτερη ομάδα, το γεγονός ότι η προσχώρηση στον ΠΟΕ προϋποθέτει ορισμένες οικονομικές μεταρρυθμίσεις, προτείνεται τώρα να επεκταθεί το ειδικό καθεστώς αντιντάμπινγκ στις εν λόγω χώρες. Όσον αφορά την τρίτη ομάδα χωρών, προτείνεται η αυτόματη επέκταση του ειδικού καθεστώτος σε οποιαδήποτε από τις υπόλοιπες χώρες χωρίς οικονομία της αγοράς που θα προσχωρήσει μελλοντικά στον ΠΟΕ.

8. Ένα από τα προβλήματα που προκύπτουν από την εφαρμογή του καθεστώτος οικονομίας της αγοράς, είναι η αλληλοεπικάλυψη των κριτηρίων που καθορίζονται για την οικονομία της αγοράς, τα οποία εφαρμόζονται στην ουσία στην κατάσταση μιας εταιρείας στην εγχώρια αγορά, και των κριτηρίων για τη λεγόμενη "ατομική μεταχείριση", η οποία αφορά αντίθετα τις εξαγωγικές δραστηριότητες μιας εταιρείας. Η ατομική μεταχείριση σημαίνει ότι, για τις εταιρείες των χωρών χωρίς οικονομία της αγοράς που είναι σε θέση να αποδείξουν ότι οι εξαγωγικές τους δραστηριότητες καθορίζονται από τις δυνάμεις της αγοράς και δεν επηρεάζονται από την κρατική παρέμβαση (με βάση τα κριτήρια που καθορίζει η Επιτροπή), υπολογίζεται ατομικό περιθώριο ντάμπινγκ με βάση σύγκριση μεταξύ των δικών τους τιμών εξαγωγής και της κανονικής αξίας που καθορίζεται από την ανάλογη χώρα. Ωστόσο, η εν λόγω αλληλοεπικάλυψη των κριτηρίων οδηγεί σε μια παράδοξη κατάσταση όπου ατομική μεταχείριση μπορούν να ζητήσουν μόνο οι εξαγωγείς που είναι σε θέση να εκπληρώσουν τις προϋποθέσεις για την υπαγωγή τους σε καθεστώς χώρας με οικονομία της αγοράς. Δεδομένου ότι βασική προϋπόθεση για την ατομική μεταχείριση είναι ότι οι εξαγωγικές συναλλαγές δεν υπόκεινται σε κρατική παρέμβαση, προτείνεται να τροποποιηθούν αναλόγως τα κριτήρια και να εστιαστούν μάλλον στους τομείς που έχουν άμεσο αντίκτυπο στις εξαγωγικές δραστηριότητες της εκάστοτε εξάγουσας εταιρείας.

9. Το παρών σημείωμα περιλαμβάνει τα ακόλουθα:

- επανεξέταση της εφαρμογής του ειδικού καθεστώτος αντιντάμπινγκ έναντι της Ρωσίας και της Κίνας.

- πληροφορίες σχετικά με τις οικονομικές μεταρρυθμίσεις που έχουν αναληφθεί στο Βιετνάμ, την Ουκρανία και το Καζακστάν και πρόταση τροποποίησης του βασικού κανονισμού αντιντάμπινγκ για την επέκταση του ειδικού καθεστώτος οικονομίας της αγοράς στις τρεις αυτές χώρες.

- πρόταση για την επέκταση του ειδικού καθεστώτος οικονομίας της αγοράς στις χώρες που κατατάσσονται επί του παρόντος μεταξύ των χωρών χωρίς οικονομία της αγοράς για τις διαδικασίες αντιντάμπινγκ αλλά που είναι μέλη του ΠΟΕ και για την αυτόματη επέκταση του καθεστώτος σε οποιαδήποτε άλλη χώρα χωρίς οικονομία της αγοράς όταν προσχωρήσει μελλοντικά στον ΠΟΕ.

- πρόταση για την τροποποίηση των κριτηρίων που καθορίζονται για την ατομική μεταχείριση στις έρευνες αντιντάμπινγκ.

ΕΠΑΝΕΞΕΤΑΣΗ ΤΟΥ ΚΑΘΕΣΤΩΤΟΣ ΑΝΤΙΝΤΑΜΠΙΝΓΚ ΠΟΥ ΕΦΑΡΜΟΖΕΤΑΙ ΣΤΗ ΡΩΣΙΑ ΚΑΙ ΤΗΝ ΚΙΝΑ ΚΑΙ ΠΡΟΤΑΣΗ ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ ΓΙΑ ΤΗΝ ΤΡΟΠΟΠΟΙΗΣΗ ΤΟΥ ΚΑΝΟΝΙΣΜΟΥ (ΕΚ) ΑΡΙΘ. 384/96 ΤΟΥ ΣΥΜΒΟΥΛΙΟΥ

Α. εισαγωγη και λογοι επανεξέτασης

(1) Τον Απρίλιο του 1998, το Συμβούλιο τροποποίησε τον κανονισμό αντιντάμπινγκ όσον αφορά τη μεταχείριση των παραγωγών-εξαγωγέων της Ρωσίας και της Λ.Δ. της Κίνας στο πλαίσιο των διαδικασιών αντιντάμπινγκ - Κανονισμός (ΕΚ) αριθ. 905/98 του Συμβουλίου [1]. Η τροποποίηση αυτή προβλέπει την προσφυγή στις τιμές και το κόστος που εφαρμόζονται στην εγχώρια αγορά για τον υπολογισμό της "κανονικής αξίας" στο πλαίσιο των διαδικασιών αντιντάμπινγκ, υπό την προϋπόθεση ότι πληρούνται ορισμένα κριτήρια. Η τροποποίηση άρχισε να ισχύει την 1η Ιουλίου 1998.

[1] ΕΕ αριθ. L 128, της 30.04.1998, σ. 18.

(2) Κατά την έγκριση της τροποποίησης, μία γραπτή δήλωση των πρακτικών του Συμβουλίου όριζε ότι το καθεστώς επρόκειτο να υποβληθεί σε επανεξέταση δύο έτη μετά τη θέση του σε ισχύ. Μια μεταγενέστερη δήλωση προέβλεπε επανεξέταση της κατάστασης των λοιπών χωρών που κατατάσσονται μεταξύ των χωρών "χωρίς οικονομία της αγοράς", για τις διαδικασίες αντιντάμπινγκ, με σκοπό να επεκταθεί και σ'αυτές το εν λόγω καθεστώς, όταν αυτό κριθεί σκόπιμο. Δηλώσεις στα πρακτικά του Συμβουλίου - Παράρτημα 1.

(3) Έως τον Απρίλιο του 1998, η νομοθεσία αντιντάμπινγκ της ΕΕ κατέτασσε τις τρίτες χώρες σε "χώρες με οικονομία της αγοράς" (Market Economy - ME) ή σε "χώρες χωρίς οικονομία της αγοράς." (Non Market Economy - NME), συμπεριλαμβάνοντας στην τελευταία αυτή κατηγορία τα κράτη της ΚΑΚ, την Αλβανία, την Κίνα, τη Νότιο Κορέα και το Βιετνάμ. Στην πράξη, η διάκριση αυτή σημαίνει ότι, για τον προσδιορισμό της κανονικής αξίας στις έρευνες αντιντάμπινγκ που αφορούν τις χώρες χωρίς οικονομία της αγοράς, τα στοιχεία που αφορούν τις εγχώριες τιμές και το κόστος δεν θεωρούνται αξιόπιστα λόγω της σημαντικής στρέβλωσης που συνεπάγονται η παρέμβαση και ο έλεγχος του Κράτους, καθώς και λόγω της απουσίας σημαντικών ενδείξεων από την αγορά εξαιτίας της κρατικής παρέμβασης. Επομένως, στις περιπτώσεις αυτές, η κανονική αξία καθορίζεται με βάση στοιχεία που προέρχονται από επιχειρήσεις άλλης χώρας με οικονομία της αγοράς, δηλαδή την ανάλογη χώρα.

(4) Ωστόσο, η προαναφερόμενη πρακτική δεν ελάμβανε υπόψη τις οικονομικές και πολιτικές μεταρρυθμίσεις που έχουν αναληφθεί σε χώρες όπως η Ρωσία και η Κίνα. γι'αυτό θεωρήθηκε ότι η μέθοδος υπολογισμού της κανονικής αξίας που εφαρμόζεται αυτόματα στις έρευνες αντιντάμπινγκ για τις εν λόγω δύο χώρες δεν θα ήταν πλέον κατάλληλη για όλες τις διαδικασίες. Επομένως, θεωρήθηκε ότι θα ήταν σαφώς δικαιολογημένο από οικονομικής πλευράς να τροποποιηθεί η πρακτική αντιντάμπινγκ της ΕΕ έτσι ώστε να ληφθεί υπόψη ο αντίκτυπος των διεξαγόμενων μεταρρυθμίσεων επί των μεμονωμένων εταιρειών. Συνεπώς, ο κανονισμός αντιντάμπινγκ τροποποιήθηκε και θεσπίστηκε ειδικό καθεστώς για τις εξάγουσες εταιρείες της Ρωσίας και της Κίνας.

(5) Η τροποποίηση δεν παρείχε το καθεστώς της "οικονομίας της αγοράς" στις προαναφερόμενες δύο χώρες ούτε καταργούσε το καθεστώς της ανάλογης χώρας για τις έρευνες αντιντάμπινγκ που αφορούν τις χώρες αυτές. Ωστόσο, καθιέρωσε καθεστώς στο πλαίσιο του οποίου οι ρωσικές και κινεζικές εταιρίες μπορούν να υποστηρίζουν, κατά περίπτωση και με βάση πέντε ειδικά κριτήρια, ότι λειτουργούν υπό συνθήκες οικονομίας της αγοράς. Όταν οι εταιρείες αυτές μπορούν να αποδείξουν ότι λειτουργούν υπό τις συνθήκες αυτές, η κανονική αξία καθορίζεται με βάση τις εγχώριες τιμές και το κόστος παρά με βάση τα στοιχεία που προέρχονται από εταιρείες ανάλογης χώρας.

B. ΠΡΟΗΓΟΥΜΕΝΑ

(6) Το προαναφερόμενο καθεστώς εφαρμόστηκε σε 9 έρευνες αντιντάμπινγκ όσον αφορά την Κίνα και σε μία όσον αφορά τη Ρωσία - Παράρτημα 2. Συνολικά, 29 εταιρείες ζήτησαν να υπαχθούν σε καθεστώς χώρας με οικονομία της αγοράς, εκ των οποίων 27 κινεζικές και 2 ρωσικές. Μόνο 3 κινεζικές εταιρείες έτυχαν μεταχείρισης χώρας με οικονομία της αγοράς, δηλαδή περίπου το 10% όλων των επιχειρήσεων που υπέβαλαν αίτηση για την υπαγωγή τους στο καθεστώς αυτό. Το γεγονός ότι ένα σχετικά χαμηλό ποσοστό αιτήσεων που υπέβαλαν ρωσικές επιχειρήσεις για την υπαγωγή σε καθεστώς χώρας με οικονομία της αγοράς έγινε δεκτό από την Επιτροπή, έρχεται σε αντίθεση προς τις αρχικές προσδοκίες, δεδομένου ότι η κατάσταση στη χώρα φαινόταν πιο ελπιδοφόρα τη στιγμή της θέσπισης του καθεστώτος απ' ότι στη συνέχεια. Είναι προφανές ότι οι συνθήκες που επικρατούν στην εν λόγω χώρα επηρέασαν σοβαρά την ικανότητα των ρωσικών επιχειρήσεων να εκπληρώσουν τα κριτήρια για την υπαγωγή τους σε καθεστώς χώρας με οικονομία της αγοράς.

(7) Τα πέντε κριτήρια που επελέγησαν για να καθοριστεί κατά πόσον μια εταιρεία λειτουργεί υπό συνθήκες οικονομίας της αγοράς όχι μόνο επιτρέπουν αντικειμενική ανάλυση της κατάστασης των μεμονωμένων εταιρειών, αλλά λαμβάνουν επίσης υπόψη τα ειδικά θέματα που θεωρούνται θεμελιώδη στο πλαίσιο των ερευνών αντιντάμπινγκ. Εν συντομία τα κριτήρια είναι τα εξής:

- οι αποφάσεις των επιχειρήσεων λαμβάνονται χωρίς σημαντικές κρατικές παρεμβάσεις και σύμφωνα με τις παρεχόμενες από την αγορά ενδείξεις.

- τα λογιστικά έγγραφα πρέπει να υπόκεινται σε ανεξάρτητο έλεγχο σύμφωνα με τα διεθνή λογιστικά πρότυπα.

- το κόστος παραγωγής και η οικονομική κατάσταση της εταιρείας δεν υπόκεινται σε στρεβλώσεις που προέρχονται από το προγενέστερο καθεστώς κατευθυνόμενης οικονομίας, το αντισταθμιστικό εμπόριο και τις πληρωμές μέσω συμψηφισμού χρεών.

- οι εταιρείες υπόκεινται σε νόμους περί πτωχεύσεως και ιδιοκτησίας.

- oι μετατροπές της τιμής του συναλλάγματος γίνονται στις τιμές της αγοράς.

(8) Τα προαναφερόμενα κριτήρια εξασφάλισαν στις υπηρεσίες της Επιτροπής κατάλληλο πλαίσιο αναφοράς για την πραγματοποίηση ανάλυσης, λαμβανομένων υπόψη των διαφορετικών συνθηκών των δύο διαδικασιών μεταρρύθμισης στη Ρωσία και την Κίνα. Όπως αναφέρθηκε παραπάνω, τρεις εταιρείες απέδειξαν ότι ήταν δυνατό να εκπληρώσουν πλήρως τα κριτήρια αυτά. Οι κυριότεροι λόγοι για τους οποίους δεν παραχωρήθηκε στις εταιρείες αυτές μεταχείριση χώρας με οικονομία της αγοράς είναι οι εξής:

- οι περιορισμοί στις πωλήσεις στην εγχώρια αγορά. Πρόκειται για ένα από τα κυριότερα μέσα στα οποία καταφεύγει η κινεζική κυβέρνηση για να προστατέψει την ανεπαρκή εγχώρια βιομηχανία από τον ανταγωνισμό, το οποίο χρησιμοποιήθηκε εξάλλου σε κλίμακα μεγαλύτερη απ'ό,τι θεωρείτο αρχικά. Πράγματι, ακόμη και όταν οι περιορισμοί αυτοί δεν εμφανίζονταν στα νομικά έγγραφα, διαπιστώθηκε σε πολλές περιπτώσεις ότι πολλοί από αυτούς εφαρμόζονταν στην πράξη.

- σημαντικές κρατικές παρεμβάσεις στο πλαίσιο της διαδικασίας λήψης αποφάσεων, ιδίως όσον αφορά την υποχρέωση πραγματοποίησης επενδύσεων που επιβάλλει το κράτος, την υποχρεωτική προσφυγή σε συγκεκριμένους προμηθευτές πρώτων υλών, σε κυβερνητικές ρυθμίσεις που επιβάλλουν στις επιχειρήσεις με συμμετοχή ξένων κεφαλαίων να πληρώνουν το 120% του μισθού που καταβάλλεται σε εργάτη ισοδύναμου επιπέδου σε κρατική εταιρεία.

- απουσία λογαριασμών που έχουν υποβληθεί σε ορθό λογιστικό έλεγχο. Πολλές εταιρείες υπέβαλαν ατελείς λογαριασμούς, πολλοί λογαριασμοί δεν είχαν υποβληθεί σε έλεγχο ή δεν είχαν ελεγχθεί σύμφωνα με τα διεθνή λογιστικά πρότυπα, ενώ πολλές άλλες εταιρείες ακολουθούσαν ασυνεπείς λογιστικές πολιτικές, ιδίως σε σχέση με την απόσβεση. Παρότι η λογιστική νομοθεσία είναι πλέον σύμφωνη προς τα διεθνώς αναγνωρισμένα πρότυπα, στην πράξη τα πρότυπα αυτά εφαρμόζονται με αργό ρυθμό και σταδιακά.

- σημαντικές στρεβλώσεις του κόστους που οφείλονται στην προγενέστερη κρατική συμμετοχή στην εταιρεία, όπως για παράδειγμα στην περίπτωση εσφαλμένων εκτιμήσεων ή αυθαίρετων επανεκτιμήσεων στοιχείων του ενεργητικού που πραγματοποιήθηκαν από την προηγούμενη κρατική ιδιοκτησία της εταιρείας, και οι οποίες συνοδεύονται συχνά από πολιτικές απόσβεσης που υπόκεινται σε αλλαγές και είναι αντίθετες προς τη συνήθη πρακτική.

- διαπιστώθηκε ότι το αντισταθμιστικό εμπόριο αποτελεί κοινή πρακτική πολλών εταιρειών.

(9) Πρέπει να σημειωθεί ότι τα κριτήρια που δεν ήταν δυνατό να εκπληρωθούν δεν είναι τα ίδια για όλες τις εταιρείες. Στη συνάρτηση αυτή, ιδιαίτερη αναφορά γίνεται στην έρευνα αντιντάμπινγκ για τις εισαγωγές πλακών quarto καταγωγής, μεταξύ άλλων, Κίνας. Kατά την έρευνα αυτή, έξι εταιρείες ζήτησαν να υπαχθούν σε καθεστώς χώρας με οικονομία της αγοράς. Ωστόσο, παρότι καμία από τις εταιρείες αυτές, εξεταζόμενες μεμονωμένα, δεν πληρούσε όλα τα κριτήρια, οι έξι εταιρείες, εξεταζόμενες από κοινού, απέδειξαν ότι, στην πράξη, ήταν δυνατό να εκπληρώσουν όλα τα προβλεπόμενα κριτήρια.

Συμπέρασμα

(10) Επομένως, η πείρα και η πρακτική έχουν αποδείξει ότι τα προαναφερόμενα κριτήρια όχι μόνο είναι ρεαλιστικά και εφικτά, αλλά και ότι αποτελούν το μίνιμουμ που είναι απαραίτητο για να αποδειχθεί ότι έχει επιτευχθεί το καθεστώς οικονομίας της αγοράς. Επομένως, προτείνεται να παραμείνουν αμετάβλητα τα εν λόγω κριτήρια.

Γ. οικονομικη κατασταση στη Ρωσία και την Κίνα

(11) Η αρχική ανακοίνωση της Επιτροπής (COM(1997) 677 τελικό) που περιείχε την πρόταση για την τροποποίηση της νομοθεσίας αντιντάμπινγκ όριζε:

"... Ωστόσο είναι προφανές ότι και οι δύο χώρες (Ρωσία και Κίνα) έχουν οριστικά απομακρυνθεί από μία κατευθυνόμενη οικονομία..."

Στη συνέχεια περιγράφεται συνοπτικά η σημερινή οικονομική κατάσταση της Ρωσίας και της Κίνας, με σκοπό να καθοριστεί αν το ειδικό καθεστώς αντιντάμπινγκ εξακολουθεί να είναι κατάλληλο για τις χώρες αυτές.

Ρωσία

(12) Σύμφωνα με αξιολόγηση της ΕΤΑΑ (1999) η οικονομική και χρηματοπιστωτική κρίση που υπέστη η Ρωσία το δεύτερο εξάμηνο του 1998 είχε αρνητικές επιπτώσεις στη συνολική πορεία των διαρθρωτικών μεταρρυθμίσεων. Για παράδειγμα, μετά την κρίση του Αυγούστου 1998 επιβλήθηκαν προσωρινοί έλεγχοι επί των τιμών, παρότι, στις περισσότερες περιπτώσεις, διατηρήθηκαν για μερικούς μόνο μήνες. Επιπλέον, επιβλήθηκε σειρά συναλλαγματικών περιορισμών, εκ των οποίων ορισμένοι καταργήθηκαν κατά το 1999 στο πλαίσιο των όρων του νέου προγράμματος του ΔΝΤ.

(13) Ωστόσο, η βελτίωση ορισμένων από τις μακροοικονομικές μεταβλητές κατά το 1999 επέτρεψε να σημειωθεί πρόοδος στο έργο της αναδιάρθρωσης της ρωσικής οικονομίας που αποβλέπει στην ανάκαμψη. Παρότι η διαδικασία ιδιωτικοποίησης ανακόπηκε στην πράξη μεταξύ του τέλους του 1998 και της αρχής του 1999, η διαδικασία αυτή θα μπορούσε να αποκτήσει νέα δυναμική χάρη στα προγράμματα του ρωσικού ομοσπονδιακού ταμείου ιδιοκτησίας για την εκχώρηση σημαντικών μετοχών σε σειρά εταιρειών πετρελαίου και αερίου. Έχει σημειωθεί σχετική πρόοδος όσον αφορά την ενίσχυση της φορολογικής διοίκησης με τη δέσμευση να βελτιωθεί η φορολογική διαχείριση στο πλαίσιο της νέας συμφωνίας του ΔΝΤ και τη θέσπιση ιδιαίτερα βελτιωμένου νόμου περί πτωχεύσεως. Επιπλέον, η κυβέρνηση ανέλαβε την υποχρέωση να καθιερώσει τα διεθνή λογιστικά πρότυπα για τις μεγάλες εταιρείες έως το τέλος του 2000, ενώ για τις μικρότερες εταιρείες προβλέπεται σταδιακή ευθυγράμμιση των ρωσικών λογιστικών προτύπων με τα διεθνή λογιστικά πρότυπα.

(14) Περαιτέρω πρόοδος θα εξαρτηθεί από τις τυχόν πολιτικές μεταρρύθμισης που θα εγκαινιαστούν μετά τις προεδρικές εκλογές που διεξήχθησαν στο τέλος Μαρτίου.

Κίνα

(15) Ο ρυθμός της διαδικασίας μεταρρύθμισης στην Κίνα έχει επιβραδυνθεί σχετικά εξαιτίας των ανησυχιών για τον κοινωνικό της αντίκτυπο, ιδίως όσον αφορά την ανεργία. Η συνέχιση των μεταρρυθμίσεων κατέστη ακόμη δυσκολότερη από την πρόσφατη κάμψη της οικονομικής ανάπτυξης, η οποία αποδίδεται εν μέρει στην κακή οικονομική κατάσταση των Κρατικών Επιχειρήσεων. Ωστόσο, η στρατηγική της κινεζικής κυβέρνησης συνίσταται στην άσκηση συνεχούς πίεσης σε ολόκληρο το σύστημα των κρατικών επιχειρήσεων με σκοπό τη μεταρρύθμιση, με διάφορα μέτρα. βελτίωση της διαχείρισης των κρατικών επιχειρήσεων. αναδιάρθρωση σε μεγάλη κλίμακα του τομέα των κρατικών επιχειρήσεων με την ιδιωτικοποίηση, το κλείσιμο επιχειρήσεων και τις συγχωνεύσεις. κατάργηση των υπεράριθμων θέσεων απασχόλησης. βελτίωση της οικονομικής κατάστασης των κρατικών επιχειρήσεων και του χρηματοπιστωτικού τομέα με τη διαγραφή επισφαλών απαιτήσεων, τη σύσταση εταιρειών διαχείρισης των στοιχείων ενεργητικού και την προτροπή του τραπεζικού τομέα να χορηγεί δάνεια σε συνάρτηση με τις δυνάμεις της αγοράς και όχι με πολιτικές εκτιμήσεις.

(16) Στον ιδιωτικό τομέα, η κυβέρνηση ανήγγειλε τον Ιανουάριο του 2000 την κατάργηση όλων των περιορισμών και των εισαγόντων διακριτική μεταχείριση κανονισμών που εμποδίζουν την ανάπτυξη του ιδιωτικού τομέα, συμπεριλαμβανομένων των φορολογικών διατάξεων, των δικαιωμάτων χρήσης γης, των εισαγωγικών και εξαγωγικών δικαιωμάτων και της πρόσβασης στο χρηματιστήριο. Παρότι προβλέπονται μόνο σταδιακές αλλαγές (οι εγγεγραμμένες ιδιωτικές εταιρείες είναι μόνο 950, και οι Κρατικές τράπεζες χορηγούν με δυσκολία δάνεια σε μη Κρατικές επιχειρήσεις), η αναγγελία αυτή θεωρείται σημαντικός δείκτης της βούλησης της Κυβέρνησης να προωθήσει την ανάπτυξη του ιδιωτικού τομέα. Η Κυβέρνηση καταβάλλει επίσης προσπάθειες για να ενθαρρύνει τις άμεσες ξένες επενδύσεις, οι οποίες από το 1998 σημείωσαν απότομη κάμψη στο συγκεκριμένο τομέα δραστηριότητας.

(17) Παρότι όλες αυτές οι εξελίξεις είναι πιθανό να συμβάλουν στην επίσπευση του ρυθμού των μεταρρυθμίσεων, δεν είναι ωστόσο απαλλαγμένες από ορισμένους βραχυπρόθεσμους κινδύνους: πράγματι, θα αυξήσουν την ανεργία και θα δημιουργήσουν ένταση στον ιστό της κινεζικής κοινωνίας, με αποτέλεσμα να εκθέσουν τους υπεύθυνους για τη μεταρρύθμιση σε κατηγορίες ότι θέλουν να καταστρέψουν την κινεζική βιομηχανία προς όφελος του ξένου και του αναδυόμενου εσωτερικού καπιταλισμού. Έτσι, η διαδικασία μεταρρύθμισης στην Κίνα συνεχίζεται, λαμβανομένων δεόντως υπόψη των κοινωνικών και πολιτικών επιπτώσεών της.

Συμπέρασμα

(18) Είναι σαφές ότι, ενώ αμφότερες οι Ρωσία και η Κίνα σημείωσαν επιβράδυνση στη διαδικασία μεταρρύθμισης, εξακολουθούν και οι δύο να προσανατολίζονται προς την κατεύθυνση των αρχών της οικονομίας της αγοράς. Εν πάση περιπτώσει, το ίδιο το καθεστώς συμβάλλει στη στήριξη των πολιτικών πρωτοβουλιών που εφαρμόζουν οι εν λόγω χώρες για να ενθαρρύνουν τη βασική αναδιάρθρωση σε επίπεδο εταιρειών, ιδίως με την καθιέρωση σύγχρονων συστημάτων λογιστικής και ελέγχων, σύγχρονων τεχνικών διαχείρισης και αποτελεσματικής νομοθεσίας περί πτωχεύσεως. Στη συνάρτηση αυτή, το καθεστώς έχει συμβάλει στην κατάργηση ορισμένων περιορισμών πώλησης στην εγχώρια αγορά από την πλευρά της κινεζικής Κυβέρνησης.

(19) Στην περίπτωση της Κίνας, η νέα ώθηση που έχει προκύψει από τις πρόσφατες εξελίξεις, η οποία έχει προστεθεί στις οικονομικές μεταρρυθμίσεις, θα συμβάλει στη βελτίωση του οικονομικού κλίματος και θα επιτρέψει σε πολλές κινεζικές επιχειρήσεις να εκπληρώσουν στο μέλλον τα κριτήρια χώρας με οικονομία της αγοράς. Όσον αφορά τη Ρωσία, η εσωτερική κατάσταση είναι τέτοια ώστε, μέχρι σήμερα, έχει αποδειχθεί πράγματι αδύνατο να εφαρμοστεί στην πράξη το σύστημα. Ωστόσο, μια ενδεχόμενη αναστολή του καθεστώτος θα αποτελούσε αρνητικό πολιτικό σήμα και θα ήταν δυσμενής στη διαδικασία μεταρρύθμισης που έχει αρχίσει στην εν λόγω χώρα.

(20) Επομένως, θεωρείται σκόπιμο να διατηρηθεί αμετάβλητο το καθεστώς που εφαρμόζεται σε αμφότερες τις χώρες.

(21) Η θέση της ΕΕ είναι σύμφωνη με εκείνη ορισμένων άλλων εταίρων του ΠΟΕ, συμπεριλαμβανομένων της Αυστραλίας και των ΗΠΑ.

(22) Πιθανώς, είναι σκόπιμο να εξακολουθήσει να εφαρμόζεται το καθεστώς αυτό στη Ρωσία και την Κίνα, για ορισμένο χρονικό διάστημα, μέχρι και μετά την προσχώρησή τους στον ΠΟΕ.

Δ. ΠΑΡΑΚΟΛΟΥΘΗΣΗ ΆΛΛΩΝ ΧΩΡΩΝ ΧΩΡΙΣ ΟΙΚΟΝΟΜΙΑ ΤΗΣ ΑΓΟΡΑΣ

(23) Τον Απρίλιο του 1998, όταν εγκρίθηκε η αρχική τροποποίηση της νομοθεσίας στον τομέα του αντιντάμπινγκ, η Επιτροπή και το Συμβούλιο συμφώνησαν να επανεξετάσουν την κατάσταση των υπόλοιπων χωρών χωρίς οικονομία της αγοράς με σκοπό να επεκτείνουν σ'αυτές το ειδικό καθεστώς αντιντάμπινγκ, όταν αυτό θεωρείτο σκόπιμο .

(24) Οι χώρες αυτές είναι η Αλβανία, η Αρμενία, το Αζερμπαϊτζάν, η Λευκορωσία, η Γεωργία, το Καζακστάν, η Βόρειος Κορέα, το Κιργιζιστάν, η Μολδαβία, η Μογγολία, το Τατζικιστάν, το Τουρκμενιστάν, η Ουκρανία, το Ουζμπεκιστάν και το Βιετνάμ και μπορούν να υπαχθούν σε τρεις ομάδες:

i. στις χώρες που έχουν ήδη χαρακτηριστεί, βάσει των οικονομικών τους μεταρρυθμίσεων, ως δυνητικές υποψήφιες χώρες για μελλοντική εφαρμογή του ειδικού καθεστώτος της οικονομίας της αγοράς ή /και στις χώρες που έχουν ζητήσει να εφαρμοστεί το εν λόγω καθεστώς σ'αυτές, δηλαδή η Ουκρανία, το Βιετνάμ και το Καζακστάν.

ii. στις χώρες που κατατάσσονται επί του παρόντος μεταξύ των χωρών χωρίς οικονομία της αγοράς για τις διαδικασίες του αντιντάμπινγκ

iii. στις υπόλοιπες χώρες χωρίς οικονομία της αγοράς.

Ουκρανία

(25) Όσον αφορά την Ουκρανία, η μεταχείριση που επιφυλάσσεται στη χώρα αυτή κατά τις διαδικασίες αντιντάμπινγκ είναι πολιτικό θέμα, δεδομένου ότι η χώρα αυτή θεωρεί ότι αποτελεί αντικείμενο δυσμενών διακρίσεων σε σχέση με τη μεταχείριση που επιφυλάσσεται στη Ρωσία. Οι αρχές εγείρουν το ζήτημα αυτό σε κάθε δυνατή ευκαιρία, ακόμη και σε υπουργικό επίπεδο.

(26) Η πρόοδος των μεταρρυθμίσεων στην Ουκρανία ήταν πολυποίκιλη και η ρωσική κρίση είχε αρνητικό αντίκτυπο στην κατάσταση της χώρας αυτής. Έχει σημειωθεί πρόοδος σε ορισμένους τομείς, όπως στους τομείς της ιδιωτικοποίησης, της ελευθέρωσης, της φορολογικής μεταρρύθμισης, της μεταρρύθμισης της δημόσιας διοίκησης και της τραπεζικής επιτήρησης. Ωστόσο, σε κάποιο βαθμό, οι ιδιωτικές επιχειρήσεις εξακολουθούν να βρίσκονται αντιμέτωπες με ασταθές και εχθρικό κανονιστικό περιβάλλον. Οι μεταρρυθμίσεις που έχουν ξεκινήσει σε άλλους τομείς, ειδικά στον τομέα της γεωργίας και της ενέργειας προχωρούν αργά και με απογοητευτικά αποτελέσματα.

(27) Η ιδιωτικοποίηση των μικρών επιχειρήσεων έχει σχεδόν ολοκληρωθεί μέσω μαζικού προγράμματος που ξεκίνησε το 1995. Όσον αφορά αντίθετα τις μεγαλύτερες επιχειρήσεις, έχει πωληθεί λίγο περισσότερο από το ένα τέταρτο από εκείνες που προορίζονταν αρχικά για ιδιωτικοποίηση. Eξαιτίας της έλλειψης διαφάνειας των διαδικασιών, το ποσοστό συμμετοχής των ξένων ή στρατηγικών επενδυτών είναι σχετικά χαμηλό. Ωστόσο, κατά το τρέχον έτος, η Κυβέρνηση αναμένεται να επισπεύσει τη διαδικασία ιδιωτικοποίησης ώστε να αυξηθούν τα έσοδα του προϋπολογισμού και να εξασφαλιστεί ξένο συνάλλαγμα για την αντιμετώπιση του εξωτερικού χρέους.

(28) Παρότι έχει σημειωθεί πρόοδος όσον αφορά την κατάργηση των μονοπωλίων και την ελευθέρωση, το κανονιστικό περιβάλλον δεν ευνοεί ιδιαίτερα την ανάπτυξη των ιδιωτικών επιχειρήσεων. Οι ΑΞΕ αποθαρρύνονται λόγω των πολυάριθμων αδειών που απαιτούνται για την εκκίνηση μιας επιχείρησης και την πραγματοποίηση συναλλαγών με το εξωτερικό, ενώ οι εταιρείες που εξάγουν στην Ουκρανία βρίσκονται αντιμέτωπες με σειρά δασμολογικών φραγμών και πρακτικών διακριτικής μεταχείρισης (για παράδειγμα πρέπει να πληρούν ορισμένες απαιτήσεις δοκιμών και πιστοποίησης και υπόκεινται σε ειδικούς φόρους κατανάλωσης).

(29) Η Ουκρανία έχει θεσπίσει λογιστικούς κανόνες για τις τράπεζες και τις επιχειρήσεις, οι οποίοι συμβιβάζονται με τα Διεθνή Λογιστικά Πρότυπα(IAS) η εναρμόνιση στην πράξη με τα πρότυπα αυτά γίνεται σταδιακά.

(30) Όσον αφορά τις φορολογικές μεταρρυθμίσεις και τις μεταρρυθμίσεις της δημόσιας διοίκησης, η Ουκρανία έχει εισαγάγει ορισμένες βελτιώσεις, μεταξύ των οποίων συμπεριλαμβάνονται η κατάργηση ορισμένων φορολογικών απαλλαγών στο πλαίσιο του καθεστώτος ΦΠΑ, η κατάργηση του ειδικού φόρου επί του συνολικού μισθού που χρησιμοποιείται για τη χρηματοδότηση του ταμείου για το Τσερνομπίλ και η μείωση του προσωπικού στον δημόσιο τομέα. Η συχνή χορήγηση απαλλαγών σε επιχειρήσεις που εμφανίζουν ελλείμματα, οδήγησαν στην εμφάνιση παραοικονομίας και σε αύξηση των αντισταθμιστικών συναλλαγών. Ωστόσο, ο πρωθυπουργός υποσχέθηκε ότι θα μειώσει τις φορολογικές απαλλαγές και τα προνόμια, αλλά δεν έχει δώσει ακόμη συνέχεια στη δέσμευση αυτή. Το Κοινοβούλιο εμπόδισε την έγκριση φόρου επί του εισοδήματος των φυσικών προσώπων. Στον τομέα της ενέργειας, οι τιμές εξακολουθούν να είναι χαμηλότερες από τα επίπεδα κάλυψης του κόστους, ενώ είναι σύνηθες φαινόμενο να μην καταβάλλονται οι οφειλές για τον ενεργειακό εφοδιασμό.

(31) Τον Αύγουστο του 1999 εγκρίθηκε νέος νόμος περί πτωχεύσεως, ο οποίος θα τεθεί σε εφαρμογή το 2000. Είναι αναγκαίο να επέλθουν βελτιώσεις στην εφαρμογή του νόμου περί πτωχεύσεως. Όσον αφορά τους νόμους περί ιδιοκτησίας, η ατομική ιδιοκτησία ακινήτων, άνευ περιορισμών, επιτράπηκε το 1993. η ατομική ιδιοκτησία μικρών αγροτεμαχίων επιτρέπεται από το 1996 στους Ουκρανούς πολίτες και ο πρωθυπουργός έχει αναλάβει τη δέσμευση να επιτρέψει στο μέλλον πλήρως την ατομική ιδιοκτησία μεγαλύτερων αγροτεμαχίων, πράγμα το οποίο απαγορεύεται προς το παρόν.

(32) Παρά τις αδυναμίες του τραπεζικού συστήματος, η επιτήρηση στον τομέα αυτό έχει ενισχυθεί. Η χώρα διαθέτει σύγχρονο και αποτελεσματικό σύστημα πληρωμών. Όσον αφορά τη μετατρεψιμότητα του νομίσματος, το 1996 η Ουκρανία δέχθηκε τις υποχρεώσεις που επιβάλλει το ΔΝΤ, οι οποίες συνεπάγονται την πλήρη μετατρεψιμότητα του νομίσματός της για τις τρέχουσες συναλλαγές. Ενώ, το 1998, μετά τη ρωσική κρίση, επιβλήθηκαν ορισμένοι περιορισμοί όσον αφορά τη μετατρεψιμότητα του εθνικού νομίσματος, η ουκρανική κυβέρνηση τους κατήργησε το 1999.

Βιετνάμ

(33) Η διαδικασία μεταρρύθμισης στο Βιετνάμ συνεχίζεται παρότι η χώρα φαίνεται ότι έχει θιγεί ιδιαίτερα από την οικονομική κρίση στην περιοχή, χωρίς ωστόσο να μπορεί να επωφεληθεί από την οικονομική ανάκαμψη που έχει ξεκινήσει σήμερα στη Νοτιοανατολική Ασία.

(34) Οι μεταρρυθμίσεις στον τομέα των κρατικών επιχειρήσεων ξεκίνησαν ήδη από το 1989, αλλά η πρόοδος που έχει σημειωθεί είναι ελάχιστα ενθαρρυντική. Ωστόσο, η έναρξη της οικονομικής κάμψης έφερε εκ νέου τη μεταρρύθμιση του κρατικού τομέα μεταξύ των πρωταρχικών πολιτικών προτεραιοτήτων. Η επιτροπή για τη μεταρρύθμιση των κρατικών επιχειρήσεων εκπόνησε συνολικό πρόγραμμα μεταρρυθμίσεων του τομέα, το οποίο συνίσταται σε μέτρα που στρέφονται προς τη διαφοροποίηση της ιδιοκτησίας, την αναδιάρθρωση και την αλλαγή των διαστάσεων των μεγάλων επιχειρήσεων που προορίζονται να παραμείνουν στην κρατική ιδιοκτησία, καθώς και στη μείωση του αριθμού των μη αποδοτικών κρατικών εταιρειών. Το 1999, αναλήφθηκαν ορισμένες δράσεις στο πλαίσιο αυτό:. προβλέφθηκε η κατάταξη των κρατικών επιχειρήσεων με βάση δημοσιονομικά/οικονομικά κριτήρια, θεσπίστηκαν κανονισμοί για την εξάλειψη ορισμένων από τις μικρότερες κρατικές επιχειρήσεις και ιδρύθηκε ταμείο αναδιάρθρωσης για τη χρηματοδότηση των δαπανών απόλυσης του υπεράριθμου προσωπικού που συνεπάγονται οι μεταρρυθμίσεις. Το άνοιγμα της πρώτης χρηματαγοράς του Βιετνάμ το 1999 θα πρέπει επίσης να συμβάλει στη διαδικασία της ιδιωτικοποίησης.

(35) Από το 1998, η κυβέρνηση του Βιετνάμ κατέβαλε πολλές προσπάθειες για την ελευθέρωση του ιδιαίτερα περιοριστικού καθεστώτος και κανονιστικού πλαισίου για το εξωτερικό εμπόριο, και οι προσπάθειες αυτές άρχισαν να οδηγούν σε ορισμένα αποτελέσματα. Η ελευθέρωση των αδειών για την άσκηση εμπορικών δραστηριοτήτων και η έγκριση νόμου περί επιχειρήσεων υπαγόρευσαν ταχεία αύξηση του αριθμού των επιχειρήσεων που απασχολούνται σε εισαγωγικές και εξαγωγικές δραστηριότητες, ιδίως στον ιδιωτικό τομέα. Ωστόσο, είναι αναγκαίο να ενισχυθεί η σημερινή εφαρμογή του νόμου.

(36) Οι κανονικές δομές στήριξης που απαιτούνται για τη λειτουργία της οικονομίας της αγοράς δεν έχουν ακόμη αναπτυχθεί ικανοποιητικά. για παράδειγμα, το δικαστικό σύστημα είναι ανεπαρκές, δεν υπάρχουν λογιστικές εταιρείες, οι υπηρεσίες παροχής πληροφοριών είναι ελάχιστες ή ανύπαρκτες. Η έλλειψη των υποδομών που χαρακτηρίζουν την οικονομία της αγοράς είναι ένα από τα προβλήματα με τα οποία βρίσκονται αντιμέτωποι οι ξένοι επενδυτές. Ωστόσο, ένα τριετές χρονοδιάγραμμα για τη μεταρρύθμιση του τραπεζικού τομέα προβλέπει τη θέσπιση διεθνών λογιστικών κανόνων για τράπεζες και επιχειρήσεις με τη σταδιακή εφαρμογή των κανόνων. Έχουν σημειωθεί ορισμένες βελτιώσεις όσον αφορά το νόμο περί ιδιοκτησίας, ιδίως με την εκχώρηση των δικαιωμάτων χρήσης γης στις ξένες εταιρείες που πραγματοποιούν επενδύσεις στις βιομηχανικές ζώνες και στις ζώνες μεταποίησης προς εξαγωγή. Το χρονοδιάγραμμα των μεταρρυθμίσεων προβλέπει περαιτέρω βελτιώσεις στο πεδίο των νόμων περί ιδιοκτησίας.

(37) Το βιετναμέζικο νόμισμα, το ντονγκ, δεν είναι μετατρέψιμο. Το 80% των εσόδων σε ξένο νόμισμα πρέπει να πωλείται στις Κρατικές τράπεζες και η διαχείριση της τιμής συναλλάγματος ανατίθεται στην κεντρική τράπεζα, η οποία ανακοινώνει την εμπορεύσιμη μέση τιμή συναλλάγματος της προηγούμενης ημέρας στη διατραπεζική αγορά. Οι επιχειρήσεις έχουν την υποχρέωση να εκχωρούν και να μετατρέπουν σε εθνικό νόμισμα το 50% των ταμειακών υπολοίπων τους σε συνάλλαγμα. Ωστόσο, το ποσό αυτό έχει αρχίσει να μειώνεται, δεδομένου ότι έως τον Αύγουστο του 1999 ανερχόταν σε 80%.

(38) Στην προσπάθεια να επισπευσθεί η συνολική διαδικασία μεταρρύθμισης, ορισμένα υπουργεία και υπηρεσίες έχουν αναπτύξει αξιόπιστα τριετή προγράμματα για τη μεταρρύθμιση των Κρατικών επιχειρήσεων, του τραπεζικού τομέα και του εμπορικού καθεστώτος. Αν και τα προγράμματα αυτά δεν έχουν ακόμη τεθεί σε εφαρμογή, θα μπορούσε να θεσπιστεί πρόγραμμα εφαρμογής το Μάρτιο ή τον Απρίλιο του τρέχοντος έτους. Οι διεθνείς χορηγοί βοήθειας ασκούν πιέσεις ώστε να σημειώσει η χώρα γρήγορα πρόοδο.

Καζακστάν

(39) Η διαδικασία ιδιωτικοποίησης στο Καζακστάν συνεχίζεται παρότι το κράτος εξακολουθεί να αποτελεί τον κυριότερο μέτοχο σε πολλές μεγάλες επιχειρήσεις στον τομέα των μεταφορών, του πετρελαίου και του αερίου. Το 1997, οι ιδιωτικοποιήσεις στον τομέα του πετρελαίου και του αερίου πάγωσαν, λόγω διένεξης όσον αφορά το ποσοστό μετοχών που επιτρέπεται να έχουν οι μέτοχοι στις επιχειρήσεις. Μόνο το 50% των ΜΜΕ και το 35% των μεγάλων εταιρειών έχουν ήδη ιδιωτικοποιηθεί. Ωστόσο, η Κυβέρνηση πρόκειται να αρχίσει εκ νέου τη διαδικασία ιδιωτικοποίησης των blue chips (μετοχών σταθερών και κερδοφόρων εταιρειών) το 2000. Η στρατηγική ιδιωτικοποίησης έχει επικριθεί επειδή δεν βασίζεται σε υγιείς αρχές της αγοράς ενώ, σε πολλές περιπτώσεις, η προστιθέμενη αξία που παρέχουν οι νέοι ιδιοκτήτες των εταιρειών είναι αμφισβητήσιμη.

(40) Μεταξύ των χωρών της Κεντρικής Ασίας, το Καζακστάν διαθέτει το πλέον ανεπτυγμένο νομικό και κανονιστικό καθεστώς στον τομέα του εμπορίου. Το νομικό πλαίσιο έχει πλέον υλοποιηθεί, αν και εξακολουθούν να υφίστανται σημαντικά εμπόδια που παρακωλύουν την αποτελεσματική διεξαγωγή των εμπορικών δραστηριοτήτων. Σε πολλές περιπτώσεις οι λεπτομερείς κανονισμοί είναι ανεπαρκείς ενώ η νομοθεσία υπόκειται συχνά σε τροποποιήσεις που δημιουργούν σύγχυση τόσο στους επιχειρηματικούς φορείς όσο και στις φορολογικές αρχές. Η δημιουργία σταθερού φορολογικού περιβάλλοντος για τους επιχειρηματικούς φορείς θα συνέβαλε σε σημαντικό βαθμό στην προσέλκυση ξένων επενδύσεων και στη μετατροπή του Καζακστάν σε αξιόπιστο εμπορικό εταίρο.

(41) Οι αρχές του Καζακστάν έχουν αναλάβει την υποχρέωση να εξακολουθήσουν να εφαρμόζουν φιλελεύθερο εμπορικό καθεστώς. Τον Ιούλιο του 1998 επήλθαν αλλαγές στο δασμολόγιο για τις εισαγωγές, με αποτέλεσμα να μειωθεί ο σταθμισμένος μέσος δασμός σε 8,9%. Ο αριθμός των δασμολογικών διακρίσεων με συντελεστές άνω του 20% μειώθηκε επίσης. Το ίδιο έγινε και με τους περιορισμούς επί των εισαγωγών με δασμολογική ατέλεια. Παρότι έχει σημειωθεί ικανοποιητική πρόοδος στον τομέα της ελευθέρωσης των τιμών, στον τομέα των υπηρεσιών κοινής ωφελείας εξακολουθεί να είναι ευρέως διαδεδομένη η πρακτική της διασταυρούμενης επιδότησης. Επιπλέον, ενώ οι τιμές των υπηρεσιών κοινής ωφελείας έχουν αυξηθεί σταδιακά για να επιτρέψουν επίπεδα κάλυψης του κόστους, οι υψηλότερες τιμές που εφαρμόζονται στις επιχειρήσεις και στο Δημόσιο τομέα επιδοτούν τις χαμηλότερες τιμές για τα νοικοκυριά.

(42) Το εθνικό νόμισμα είναι πλήρως μετατρέψιμο για κάθε σκοπό και οι εξαγωγείς μπορούν να το μετατρέπουν ελεύθερα στην αγορά ξένου συναλλάγματος χωρίς στρεβλώσεις οφειλόμενες στην παρέμβαση της Κυβέρνησης

(43) Η αγορά γαιών είναι ακόμη περιορισμένη. Το 1999 εκδόθηκε νέος νόμος περί πτωχεύσεως. Τελευταία, έχουν εκδοθεί επίσης νόμοι περί λογιστικής που λαμβάνουν υπόψη τις διεθνώς αναγνωρισμένες αρχές στον τομέα αυτό. Ωστόσο, θα απαιτηθεί ακόμη χρόνος μέχρι να εφαρμοστεί στην πράξη ο νόμος αυτός.

Χώρες χωρίς οικονομία της αγοράς που είναι μέλη του ΠΟΕ

(44) Δύο από τις χώρες που κατατάσσονται , επί του παρόντος, μεταξύ των χωρών χωρίς οικονομία της αγοράς για τις διαδικασίες αντιντάμπινγκ είναι μέλη του ΠΟΕ, ήτοι, το Κιργιζιστάν και η Μογγολία ενώ εκκρεμεί η κύρωση της προσχώρησης της Γεωργίας.

(45) Αναγνωρίζοντας το γεγονός ότι η προσχώρηση στον ΠΟΕ προϋποθέτει, ως ένα βαθμό, οικονομικές μεταρρυθμίσεις και ελευθέρωση των συναλλαγών, και σαν πρόσθετο κίνητρο για τη μετάβαση σε οικονομίες της αγοράς, προτείνεται η επέκταση του ειδικού ad hoc καθεστώτος οικονομίας της αγοράς στις εισαγωγές από χώρες που κατατάσσονται μεταξύ των χωρών χωρίς οικονομία της αγοράς για τις διαδικασίες αντιντάμπινγκ οι οποίες όμως είναι μέλη του ΠΟΕ

Οι υπόλοιπες χώρες χωρίς οικονομία της αγοράς

(46). Οι υπόλοιπες χώρες χωρίς οικονομία της αγοράς είναι η Αλβανία, η Αρμενία, το Αζερμπαϊτζάν, η Λευκορωσία, η Βόρειος Κορέα, η Μολδαβία, το Τατζικιστάν, το Τουρκμενιστάν και το Ουζμπεκιστάν. Ορισμένες από αυτές τις χώρες έχουν ήδη αρχίσει τη διαδικασία διαπραγμάτευσης της προσχώρησής τους στον ΠΟΕ. Για τους λόγους που αναφέρθηκαν στην παράγραφο 45 ανωτέρω προτείνεται επίσης η αυτόματη επέκταση του καθεστώτος στις εισαγωγές από οποιαδήποτε από αυτές τις χώρες όσον αφορά τις έρευνες αντιντάμπινγκ που άρχισαν μετά την προσχώρησή τους στον ΠΟΕ

Συμπέρασμα

(47) Είναι δύσκολο να καθοριστεί με ακρίβεια σε ποία φάση της διαδικασίας μεταρρύθμισης οι προαναφερόμενες χώρες μπορούν να συμπεριληφθούν στο καθεστώς που εφαρμόζεται επί του παρόντος στη Ρωσία και την Κίνα. Στην Ουκρανία, το Βιετνάμ και το Καζακστάν, όπου οι μεταρρυθμίσεις έχουν ξεκινήσει, καταβάλλονται σαφώς προσπάθειες προς την κατεύθυνση του καθεστώτος οικονομίας της αγοράς. Προφανώς, τα γεγονότα στη Ρωσία και την Ασία είχαν σοβαρό αρνητικό αντίκτυπο στην οικονομική κατάσταση της Ουκρανίας και του Βιετνάμ αντίστοιχα. Ωστόσο, φαίνεται ότι υπάρχει ισχυρή πολιτική βούληση στις ενδιαφερόμενες χώρες όσον αφορά τη συνέχιση της διαδικασίας μεταρρύθμισης.

(48) Κατά τη σύγκριση της Ουκρανίας, του Βιετνάμ και του Καζακστάν, είναι προφανές ότι, ως προς ορισμένες πλευρές, η μία ή η άλλη από τις τρεις χώρες έχει σημειώσει μεγαλύτερη πρόοδο ως προς τις άλλες δύο. Ωστόσο, είναι δύσκολο να εκτιμηθεί ποία από τις τρεις αυτές χώρες έχει επιτύχει αποδεκτό επίπεδο μεταρρυθμίσεων. Εν πάση περιπτώσει, η παρούσα ανάλυση αφορά περισσότερο την ικανότητα των εταιρειών να εκπληρώσουν τα οικονομικά κριτήρια για την οικονομία της αγοράς στο πλαίσιο της νομοθεσίας αντιντάμπινγκ παρά τη συνολική πρόοδο που έχει πραγματοποιηθεί σε μακροοικονομικό επίπεδο. Πρέπει να υπενθυμιστεί ότι το ειδικό καθεστώς χώρας με οικονομία της αγοράς στο πλαίσιο των διαδικασιών αντιντάμπινγκ είναι ειδικά μελετημένο για να εξετάζει την κατάσταση των εταιρειών που λειτουργούν στις χώρες που χαρακτηρίζονται από μεταβατικές οικονομίες. Η πραγματική εμβέλεια της διαδικασίας υλοποίησης των μεταρρυθμίσεων θα είναι σαφής μόνο όταν εφαρμοστεί το καθεστώς στις έρευνες αντιντάμπινγκ, όπως συνέβη στην περίπτωση της Ρωσίας και της Κίνας.

(49) Η Ουκρανία, το Βιετνάμ και το Καζακστάν εξακολουθούν να εφαρμόζουν τη νομοθεσία για τη δημιουργία του πλαισίου που απαιτείται για μια λειτουργούσα οικονομία της αγοράς. Όπως έχει ήδη συμβεί στη Ρωσία και την Κίνα, η χορήγηση ειδικού καθεστώτος οικονομίας της αγοράς θα στηρίξει τη διαδικασία της μεταρρύθμισης και θα συμβάλει στη βασική αναδιάρθρωση των μεμονωμένων εταιρειών, καθώς και στην εφαρμογή νόμων στον τομέα της λογιστικής, νόμων περί πτωχεύσεως και ιδιοκτησίας. Επιπλέον, κάθε πρόταση για την επέκταση του παρόντος καθεστώτος στην Ουκρανία, το Βιετνάμ και το Καζακστάν θα αποτελούσε ένα βήμα εμπρός στην αναζήτηση λύσεων στα σημερινά προβλήματα πρόσβασης στην αγορά στις χώρες αυτές, με τα οποία βρίσκεται αντιμέτωπη επί του παρόντος η ΕΕ. Επιπλέον, η πραγματική πρόοδος που έχει σημειωθεί για την επίλυση των θεμάτων αυτών θα βελτιώσει περαιτέρω τη δημιουργία κλίματος οικονομίας της αγοράς στις χώρες αυτές και, επομένως, θα ληφθεί υπόψη όταν αποφασιστεί να παρασχεθεί ειδικό καθεστώς αντιντάμπινγκ σ'αυτές.

(50) Επομένως, προτείνεται να χορηγηθεί το ειδικό καθεστώς οικονομίας της αγοράς στις διαδικασίες αντιντάμπινγκ που αφορούν την Ουκρανία, το Βιετνάμ και το Καζακστάν.

(51) Θεωρείται επίσης σκόπιμο να επεκταθεί το ειδικό καθεστώς οικονομίας της αγοράς στις εισαγωγές από χώρες που κατατάσσονται μεταξύ των χωρών χωρίς οικονομία της αγοράς για τις διαδικασίες αντιντάμπινγκ και οι οποίες είναι μέλη του ΠΟΕ κατά την ημερομηνία έναρξης της έρευνας αντιντάμπινγκ.

Ε. ΘΕΜΕΛΙΩΔΗ ΠΡΟΒΛΗΜΑΤΑ ΚΑΤΑ ΤΗΝ ΠΡΑΚΤΙΚΗ ΕΦΑΡΜΟΓΗ ΤΟΥ ΚΑΘΕΣΤΩΤΟΣ

(52) Με την έγκριση της τροποποίησης όσον αφορά τη Ρωσία και την Κίνα, το Συμβούλιο ενέκρινε τα κριτήρια (παράρτημα 3) που πρέπει να πληροί ένας παραγωγός-εξαγωγέας χώρας χωρίς οικονομία της αγοράς για να μπορεί να τύχει ατομικής μεταχείρισης. Η ατομική μεταχείριση παρέχεται όταν ένας παραγωγός-εξαγωγέας χώρας χωρίς οικονομία της αγοράς μπορεί να αποδείξει ότι οι εξαγωγικές δραστηριότητές του δεν υπόκεινται σε Κρατική παρέμβαση. Αν χορηγηθεί το καθεστώς αυτό, υπολογίζεται ατομικό περιθώριο ντάμπινγκ για τον παραγωγό-εξαγωγέα με βάση σύγκριση της κανονικής αξίας που καθορίζεται από την ανάλογη χώρα και των τιμών εξαγωγής του ίδιου του παραγωγού. Η δυνατότητα υπαγωγής σε ατομική μεταχείριση παρέχεται στους παραγωγούς-εξαγωγείς που δεν είναι πιθανώς σε θέση να εκπληρώσουν όλα τα κριτήρια που έχουν καθοριστεί για να τύχουν πλήρως μεταχείρισης χώρας με οικονομία της αγοράς. η μεταχείριση αυτή παρέχεται όταν ένας παραγωγός-εξαγωγέας μπορεί να αποδείξει ότι ούτε οι εγχώριες ούτε οι εξαγωγικές δραστηριότητές του υπόκεινται σε κρατική παρέμβαση.

(53) Ωστόσο, ανακύπτουν ορισμένα προβλήματα κατά την εφαρμογή των ανωτέρω λόγω της σημαντικής αλληλοεπικάλυψης μεταξύ των συνήθων κριτηρίων ατομικής μεταχείρισης και των κριτηρίων που καθορίζονται για τη μεταχείριση χώρας που έχει πλήρως οικονομία της αγοράς. το γεγονός αυτό έχει επικριθεί έντονα από τις κινεζικές αρχές. Τούτο έχει δημιουργήσει πράγματι μια παράλογη κατάσταση, όπου μόνο οι παραγωγοί-εξαγωγείς που είναι σε θέση να εκπληρώσουν τις απαιτήσεις για την υπαγωγή τους σε καθεστώς χώρας με οικονομία της αγοράς μπορούν να ζητήσουν να τύχουν ατομικής μεταχείρισης.

(54) Επομένως, δεδομένου ότι στην περίπτωση της ατομικής μεταχείρισης το θεμελιώδες στοιχείο είναι ότι οι συναλλαγές με αντικείμενο εξαγωγές δεν υπόκεινται σε κρατική παρέμβαση, θεωρείται λογικό και δίκαιο η επανεπικέντρωση των κριτηρίων που καθορίζονται για τη μεταχείριση αυτή στους τομείς που έχουν άμεσο αντίκτυπο στις εξαγωγικές δραστηριότητες του εκάστοτε παραγωγού-εξαγωγέα. Τούτο σημαίνει ότι ο εξαγωγέας πρέπει να είναι σε θέση να αποδείξει ότι είναι ελεύθερος να καθορίζει τις τιμές εξαγωγής και τις ποσότητες των εξαγόμενων προϊόντων, καθώς και τους όρους και προϋποθέσεις των εξαγωγικών πωλήσεων. Το αίτημα πρέπει να υποβληθεί μαζί με την απάντηση στο ερωτηματολόγιο της Επιτροπής. Εν προκειμένω, για να καθοριστεί κατά πόσον πρέπει να παρασχεθεί ατομική μεταχείριση σε έναν παραγωγό-εξαγωγέα χώρας χωρίς οικονομία της αγοράς, θεωρούνται κατάλληλα τα ακόλουθα κριτήρια:

i) οι εξαγωγείς πρέπει να είναι ελεύθεροι να επαναπατρίζουν κεφάλαια και κέρδη (εφαρμόζεται μόνο στις εξ ολοκλήρου ξένες επιχειρήσεις ή κοινές επιχειρήσεις).

ii) οι τιμές εξαγωγής και οι ποσότητες των εξαγόμενων προϊόντων, καθώς και οι όροι και προϋποθέσεις πώλησης καθορίζονται ελεύθερα. οι περισσότερες μετοχές ανήκουν σε πραγματικά ιδιωτικές εταιρείες. οι κρατικοί υπάλληλοι που έχουν καθήκοντα στο διοικητικό συμβούλιο ή βρίσκονται σε βασικές διευθυντικές θέσεις πρέπει να αποτελούν σαφώς μειονότητα. Το σημείο αφετηρίας είναι ότι μια εταιρεία που ελέγχεται από το κράτος δεν μπορεί να εγγυηθεί την ανεξαρτησία της από την κρατική παρέμβαση και εναπόκειται στον εξαγωγέα να αποδείξει το αντίθετο.

iii) οι πράξεις μετατροπής του συναλλάγματος πραγματοποιούνται σε τιμές της αγοράς.

iv) η κρατική παρέμβαση δεν πρέπει να είναι τέτοια ώστε να επιτρέπει την καταστρατήγηση των μέτρων, σε περίπτωση που καθοριστούν διαφορετικοί δασμολογικές συντελεστές για τους εξαγωγείς.

(55) Με τη χορήγηση της ατομικής μεταχείρισης, βάσει των αναθεωρημένων κριτηρίων, η Επιτροπή θα καταβάλει προσπάθειες για να εξασφαλίσει την αποφυγή καταστρατήγησης των μέτρων αντιντάμπινγκ που επιβάλλονται. Για παράδειγμα, η Επιτροπή πρέπει να ελέγχει την ικανότητα των εξαγωγέων, επειδή αν οι εξαγωγές τους είναι μεγαλύτερες από την ικανότητά τους, τούτο θα μπορούσε να αποτελέσει ένδειξη καταστρατήγησης. Για το σκοπό αυτό, θα δοθεί ιδιαίτερη προσοχή στις εξαγωγές που πραγματοποιούνται μέσω εμπορικών φορέων. Κάθε αλλαγή στην εμπορική άδεια μπορεί επίσης να υποδηλώνει καταστρατήγηση και πρέπει να επισημαίνεται από τις ενδιαφερόμενες εταιρείες. Ενδεχομένως, μπορεί να γίνει ανάκληση της ατομικής μεταχείρισης με τη διεξαγωγή έρευνας.

ΣΤ. ΤΕΛΙΚΟ ΣΥΜΠΕΡΑΣΜΑ ΚΑΙ ΠΡΟΤΑΣΗ

(56) Βάσει των προεκτεθέντων, θεωρείται σκόπιμο να εξακολουθήσει να εφαρμόζεται το σημερινό καθεστώς στις έρευνες αντιντάμπινγκ που αφορούν εισαγωγές από τη Ρωσία και την Κίνα.

(57) Οι οικονομικές μεταρρυθμίσεις που έχουν αναληφθεί στην Ουκρανία, στο Βιετνάμ και το Καζακστάν φανερώνουν ότι οι χώρες αυτές έχουν λάβει μέτρα για να απομακρυνθούν από το μοντέλο οικονομίας κεντρικού σχεδιασμού και να προσανατολιστούν σε οικονομία βασιζόμενη στις αρχές της αγοράς. Θεωρείται ότι, ενόψει της τρέχουσας προόδου και του γεγονότος ότι το ειδικό καθεστώς χώρας χωρίς οικονομία της αγοράς θα αποτελούσε ένα βήμα εμπρός προς τη διαδικασία της μεταρρύθμισης και την αναζήτηση λύσεων στα σημερινά προβλήματα πρόσβασης στην αγορά της ΕΕ, είναι σκόπιμο να επεκταθεί στις τρεις αυτές χώρες το εν λόγω ειδικό καθεστώς αντιντάμπινγκ. Προς το σκοπό αυτό, επισυνάπτεται νομοθετική πρόταση.

(58) Δεδομένου ότι η προσχώρηση στον ΠΟΕ προϋποθέτει ορισμένες οικονομικές μεταρρυθμίσεις και ως ένα βαθμό ελευθέρωση των συναλλαγών, προτείνεται η επέκταση του καθεστώτος της οικονομίας της αγοράς στις χώρες χωρίς οικονομία της αγοράς που είναι μέλη του ΠΟΕ και η αυτόματη επέκταση του καθεστώτος αυτού σε άλλες χώρες όταν καταστούν μελλοντικά μέλη του ΠΟΕ.

(59) Τέλος, προτείνεται να αξιολογούνται τα μελλοντικά αιτήματα για ατομική μεταχείριση με βάση τα αναθεωρημένα κριτήρια που καθορίζονται στην παραπάνω παράγραφο 54 ώστε να πάψει να υφίσταται η σημερινή παράδοξη κατάσταση, η οποία οφείλεται στην αλληλεπικάλυψη των κριτηρίων για την παροχή ατομικής μεταχείρισης και των κριτηρίων για την υπαγωγή σε καθεστώς οικονομίας της αγοράς.

(60) Η παρούσα πρόταση δεν απαιτεί πρόσθετους πόρους του προϋπολογισμού.

ΠΑΡΑΡΤΗΜΑ 1

ΔΗΛΩΣΕΙΣ ΣΤΑ ΠΡΑΚΤIΚΑ ΤΟΥ ΣΥΜΒΟΥΛIΟΥ

1. "Τo Συμβoύλιo σημειώνει ότι η Επιτρoπή, όσoν αφoρά την ατoμική μεταχείριση, δηλαδή τoν καθoρισμό τoυ περιθωρίoυ ατoμικoύ ντάμπινγκ σε αντιπαράθεση πρoς τo ενιαίo εθνικό περιθώριo, στα πλαίσια τoυ κανoνισμoύ ΕΚ αριθ. 384/96, συμμoρφώνεται με τα κριτήρια τα oπoία περιέχoνται στo Παράρτημα της ανακoίνωσής της πρoς τo Συμβoύλιo (έγγρ. 5070/98 COMER 4)."

2. "Τo Συμβoύλιo καλεί την Επιτρoπή να εφαρμόσει τoν κανoνισμό αυτό κατά τρόπo ώστε εταιρείες παντός μεγέθoυς να έχoυν ισoδύναμες ευκαιρίες να κάνoυν χρήση των διατάξεών τoυ εφόσoν πληρoύν όλα τα απαιτoύμενα κριτήρια."

3. "Τo Συμβoύλιo και η Επιτρoπή κρίνoυν ότι θα είναι σκόπιμo να εξετάζoνται oι εξελίξεις σε άλλες χώρες oι oπoίες επί τoυ παρόντoς περιλαμβάνoνται στις χώρες πoυ δεν έχoυν oικoνoμία αγoράς (NME) πρoκειμένoυ να τoυς χoρηγηθεί, όπως και όταν θα είναι σκόπιμo, η ίδια μεταχείριση με αυτήν πoυ πρoβλέπεται από τo άρθρo 1, παράγραφoς β) τoυ παρόντoς κανoνισμoύ τoυ Συμβoυλίoυ."

4. "Τo Συμβoύλιo και η Επιτρoπή συμφωνoύν να διεξαχθεί ανταλλαγή απόψεων σχετικά με την πρακτική στoν τoμέα των παρεκκλίσεων από τoν κανόνα της ανάλoγης χώρας, τo αργότερo δύo έτη μετά από την έναρξη ισχύoς τoυ παρόντoς κανoνισμoύ."

5. "Τo Συμβoύλιo και η Επιτρoπή συμφωνoύν να συνεχίσoυν τις ανταλλαγές απόψεων για την εφαρμoγή τoυ κανoνισμoύ αντιντάμπινγκ. Οι συζητήσεις αυτές θα καλύπτoυν, μεταξύ άλλων, τη διαφάνεια και τη νoμική ασφάλεια της διαδικασίας."

6. "Η Επιτρoπή θα εξετάζει πρoσεκτικά όλες τις αιτήσεις αναθεώρησης βάσει τoυ παρόντoς κανoνισμoύ, ώστε να εξασφαλίζει ότι παρέχoνται εκ πρώτης όψεως απoδείξεις για την τήρηση των πρoϋπoθέσεων τoυ άρθρoυ 11 παράγραφoς 3 τoυ κανoνισμoύ (ΕΚ) αριθ. 348/96 για την κίνηση ενδιάμεσων αναθεωρήσεων. Εάν oι παρεχόμενες απoδείξεις είναι ανεπαρκείς, oι αιτήσεις αυτές αναθεώρησης θα απoρρίπτoνται."

7. "Η Αυστρία λαμβάνει υπό σημείωση και συμφωνεί με τη γνώμη πoυ διετύπωσε η Ευρωπαϊκή Επιτρoπή κατά τις συζητήσεις σχετικά με την τρoπoπoίηση τoυ κανoνισμoύ, ότι δηλαδή τo πρώτo κριτήριo πoυ περιλαμβάνεται στo άρθρo 1 στoιχείo γ) τoυ κανoνισμoύ περί αναγνώρισης τoυ γεγoνότoς ότι o παραγωγός λειτoυργεί υπό συνθήκες oικoνoμίας της αγoράς, πρoβλέπει επίσης ότι εξακριβώνεται ότι τηρείται η αρχή της ελεύθερης εγκατάστασης και της ελεύθερης απασχόλησης στoν συγκεκριμένo τoμέα δραστηριότητας της επιχείρησης.

Η Αυστρία θεωρεί επίσης ότι υπάρχει συμβατότητα με τα διεθνή λoγιστικά πρότυπα πoυ περιέχoνται στo δεύτερo κριτήριo, εφόσoν απoδειχθεί ότι τα λoγιστικά βιβλία ανταπoκρίνoνται ικανoπoιητικά στις δαπάνες παραγωγής και πώλησης των σχετικών πρoϊόντων."

ΠΑΡΑΡΤΗΜΑ 2

>ΘΕΣΗ ΠIΝΑΚΑ>

ΠΑΡΑΡΤΗΜΑ 2 (συνέχεια)

>ΘΕΣΗ ΠIΝΑΚΑ>

ΠΑΡΑΡΤΗΜΑ 3

ΚΡΙΤΗΡΙΑ ΓΙΑ ΤΗΝ ΑΤΟΜΙΚΗ ΜΕΤΑΧΕΙΡΙΣΗ

i) Η πλειοψηφία των μετοχών πρέπει να ανήκουν σε πραγματικά ιδιωτικές εταιρείες και κανένας κρατικός υπάλληλος δεν πρέπει να εμφανίζεται στο διοικητικό συμβούλιο ή σε βασικές διευθυντικές θέσεις. το γεγονός ότι η εν λόγω εταιρεία ελέγχεται από ξένο επενδυτή θα θεωρηθεί ως σημαντική ένδειξη της ανεξαρτησίας της.

ii) Η γη στην οποία έχουν ανεγερθεί οι εγκαταστάσεις της εταιρείας πρέπει να έχει μισθωθεί από το κράτος υπό όρους συγκρίσιμους με εκείνους που επικρατούν σε χώρα με οικονομία της αγοράς ή να έχει αγοραστεί (για παράδειγμα, με κανονική συμβατική μίσθωση).

iii) Η εταιρεία πρέπει να διαθέτει το δικαίωμα πρόσληψης και απόλυσης των υπαλλήλων της και το δικαίωμα να καθορίζει τους μισθούς.

iv) Η εταιρεία πρέπει να διαθέτει πλήρη έλεγχο στην προμήθειά της πρώτων υλών και συντελεστών παραγωγής γενικά.

v) Η παροχή κοινωφελών υπηρεσιών πρέπει να εξασφαλίζεται με βάση τους κατάλληλους συμβατικούς όρους.

vi) Πρέπει να αποδεικνύεται ότι τα κέρδη μπορούν να εξάγονται και τα επενδυμένα κεφάλαια μπορούν να επαναπατρίζονται (μόνο στην περίπτωση των ξένων επενδύσεων, π.χ. κοινές επιχειρήσεις).

vii) Οι εξαγωγικές τιμές πρέπει να καθορίζονται ελεύθερα. το γεγονός ότι οι εξαγωγικές πωλήσεις πραγματοποιούνται σε συνδεδεμένο μέρος που είναι εγκατεστημένο εκτός της εν λόγω χώρας θα αποτελεί αποφασιστικό παράγοντα.

viii) Πρέπει να εξασφαλίζεται η ελευθερία άσκησης επιχειρηματικών δραστηριοτήτων, ειδικότερα όσον αφορά τα ακόλουθα :

- οι πωλήσεις στην εγχώρια αγορά δεν πρέπει να υπόκεινται σε περιορισμούς.

- το δικαίωμα άσκησης επιχειρηματικών δραστηριοτήτων δεν μπορεί να ανακληθεί, εκτός αν προβλέπεται αυτό από κανονικούς συμβατικούς όρους.

- οι ποσότητες που παράγονται προς εξαγωγή πρέπει να καθορίζονται ελεύθερα από την εταιρεία σύμφωνα με τη συνήθη ζήτηση των εξαγωγικών αγορών της.

2000/0160 (ACC)

Πρόταση ΚΑΝΟΝΙΣΜΟ ΤΟΥ ΣΥΜΒΟΥΛΙΟΥ περί τροποποιήσεως του κανονισμού (ΕΚ) αριθ. 384/96 για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας και ειδικότερα το άρθρο 133,

την πρόταση της Επιτροπής, [2]

[2] ΕΕ αριθ. C

τη γνώμη του Ευρωπαϊκού Κοινοβουλίου [3]

[3] ΕΕ αριθ. C

Εκτιμώντας τα εξής:

(1) με τον κανονισμό (ΕΚ) αριθ. 384/96 [4] (εφεξής "ο βασικός κανονισμός αντιντάμπινγκ"), το Συμβούλιο υιοθέτησε κοινούς κανόνες για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας .

[4] ΕΕ αριθ. L 56, της 6. 3. 1996, σ. 1. Κανονισμός όπως τροποποιήθηκε τελευταία από τον κανονισμό (ΕΚ) αριθ. 905/98 (ΕΕ αριθ. L 128 της 30.04.1998, σ. 18).

(2) το άρθρο 2 παράγραφος 7 του κανονισμού (ΕΚ) αριθ. 384/96 προβλέπει ότι, στην περίπτωση των εισαγωγών από χώρες που δεν έχουν οικονομία της αγοράς, και ειδικότερα από εκείνες τις χώρες που απαριθμούνται στην υποσημείωση της εν λόγω διάταξης, η κανονική αξία καθορίζεται με βάση την τιμή ή την κατασκευασμένη αξία σε ανάλογη τρίτη χώρα με οικονομία της αγοράς.

(3) το άρθρο 2 παράγραφος 7 του κανονισμού (ΕΚ) αριθ. 384/96 ορίζει επιπλέον ότι, στην περίπτωση εισαγωγών από τη Ρωσική Ομοσπονδία και τη Λαϊκή Δημοκρατία της Κίνας, η κανονική αξία καθορίζεται σύμφωνα με τους κανόνες που εφαρμόζονται σε χώρες με οικονομία της αγοράς στις περιπτώσεις που μπορεί να αποδειχθεί ότι επικρατούν οι συνθήκες της αγοράς για έναν ή περισσότερους παραγωγούς που υπόκεινται σε έρευνα, σε σχέση με την κατασκευή και την πώληση του οικείου προϊόντος.

(4) η διαδικασία μεταρρυθμίσεων στην Ουκρανία, το Βιετνάμ και το Καζακστάν έχει μεταβάλει ουσιαστικά τις οικονομίες των χωρών αυτών και έχει οδηγήσει στην εμφάνιση επιχειρήσεων στις οποίες επικρατούν οι συνθήκες της οικονομίας αγοράς. ότι οι τρεις αυτές χώρες έχουν ως εκ τούτου απομακρυνθεί από τις οικονομικές συνθήκες που ενέπνευσαν τη χρησιμοποίηση της μεθόδου της ανάλογης χώρας.

(5) είναι σκόπιμο να αναθεωρηθεί η κοινοτική πρακτική αντιντάμπινγκ ώστε να είναι δυνατόν να λαμβάνονται υπόψη οι μεταβληθείσες οικονομικές συνθήκες στην Ουκρανία, το Βιετνάμ και το Καζακστάν.

(6) είναι σκόπιμο να χορηγηθεί παρεμφερής μεταχείριση σε εισαγωγές από τις εν λόγω χώρες που είναι μέλη του Παγκόσμιου Οργανισμού Εμπορίου(ΠΟΕ) κατά την ημερομηνία έναρξης της σχετικής έρευνας αντιντάμπινγκ,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ :

Άρθρο 1

Tα εδάφια α) και β) του άρθρου 2 παράγραφος 7 του κανονισμού (ΕΚ) αριθ. 384/96 αντικαθίστανται ως ακολούθως:

`7. α) Στην περίπτωση εισαγωγών από χώρες που δεν έχουν οικονομία της αγοράς (*), η κανονική αξία καθορίζεται με βάση την τιμή ή την κατασκευασμένη αξία σε τρίτη χώρα με οικονομία της αγοράς, ή την τιμή από αυτή την τρίτη χώρα προς άλλες χώρες, συμπεριλαμβανομένης της Κοινότητας, ή, όταν αυτό δεν είναι δυνατόν, πάνω σε κάθε άλλη λογική βάση, συμπεριλαμβανομένης της τιμής που έχει πράγματι πληρωθεί ή πρέπει να πληρωθεί στην Κοινότητα για το ομοειδές προϊόν, δεόντως προσαρμοσμένης αν χρειάζεται ώστε να συμπεριλαμβάνει ένα εύλογο περιθώριο κέρδους.

Μία κατάλληλη τρίτη χώρα με οικονομία της αγοράς θα επιλέγεται με εύλογο τρόπο, αφού ληφθεί δεόντως υπόψη κάθε αξιόπιστη πληροφορία διαθέσιμη κατά τη στιγμή της επιλογής. Επίσης θα λαμβάνονται υπόψη οι σχετικές προθεσμίες. όπου είναι σκόπιμο, θα χρησιμοποιείται μία τρίτη χώρα με οικονομία της αγοράς η οποία εμπλέκεται στην ίδια έρευνα.

Τα μέρη τα οποία αφορά η έρευνα ενημερώνονται λίγο χρόνο μετά την έναρξή της σχετικά με την τρίτη χώρα με οικονομία της αγοράς που σχεδιάζεται να επιλεγεί, και τους χορηγείται προθεσμία δέκα ημερών για να διατυπώσουν τυχόν παρατηρήσεις τους.

β) Στις έρευνες αντιντάμπινγκ που αφορούν τις εισαγωγές από τη Ρωσική Ομοσπονδία, τη Λαϊκή Δημοκρατία της Κίνας, την Ουκρανία, το Βιετνάμ και το Καζακστάν καθώς και από οποιαδήποτε άλλη χώρα χωρίς οικονομία της αγοράς που είναι μέλος του ΠΟΕ κατά την ημερομηνία έναρξης της έρευνας, η κανονική αξία καθορίζεται σύμφωνα με τις παραγράφους 1 έως 6, εάν αποδεικνύεται, με βάση δεόντως αιτιολογημένους ισχυρισμούς που θα υποβάλουν ένας ή περισσότεροι παραγωγοί που υπόκεινται στην έρευνα και με βάση τα κριτήρια και τις διαδικασίες που περιλαμβάνονται στο στοιχείο γ), ότι υπόκεινται σε συνθήκες οικονομίας της αγοράς όσον αφορά την κατασκευή και την πώληση του οικείου ομοειδούς προϊόντος. Άλλως εφαρμόζονται οι κανόνες που καθορίζονται στο στοιχείο α).

(*)Όπου συμπεριλαμβάνονται η Αλβανία, η Αρμενία, το Αζερμπαϊτζάν, η Λευκορωσία, η Γεωργία, η Βόρειος Κορέα, το Κιργιζιστάν, η Μολδαβία, η Μογγολία, το Τατζικιστάν, το Τουρκμενιστάν και το Ουζμπεκιστάν.`

Άρθρο 2

Ο παρών κανονισμός αρχίζει να ισχύει την [ημερομηνία].

Ο παρών κανονισμός εφαρμόζεται σε όλες τις έρευνες αντιντάμπινγκ που θα κινηθούν μετά την ημερομηνία ενάρξεως ισχύος του. Στην περίπτωση εισαγωγών από χώρες χωρίς οικονομία της αγοράς που καθίστανται μέλη του ΠΟΕ μετά την έναρξη ισχύος του παρόντος κανονισμού, ο παρών κανονισμός εφαρμόζεται σε όλες τις έρευνες αντιντάμπινγκ που αφορούν προϊόντα καταγωγής των εν λόγω χωρών οι οποίες αρχίζουν μετά την ημερομηνία προσχώρησής τους στον ΠΟΕ.

Ο παρών κανονισμός είναι δεσμευτικός ως προς όλα του τα μέρη και εφαρμόζεται άμεσα σε όλα τα κράτη μέλη.

Έγινε στ....

Για το Συμβούλιο

Ο Πρόεδρος